b'\n_START_ARTICLE_\nAlbrecht Roser\n_START_SECTION_\nKunstnerisk virke\n_START_PARAGRAPH_\nRoser var en av Tysklands mest kjente dukkespillere. Han var opprinnelig utdannet grafisk designer, men l\xc3\xa6rte \xc3\xa5 lage teaterdukker, n\xc3\xa6rmere bestemt marionetter, av Fritz Herbert Bross._NEWLINE_I hjemlandet fikk han sitt gjennombrudd i 1951 med sin f\xc3\xb8rste dukke, marionetten Clown Gustaf. Denne marionetten opptr\xc3\xa5dte han ogs\xc3\xa5 med i Norge i 1978, da han hadde en gjesteopptreden i B\xc3\xa6rum dukketeater og Oslo dukketeater. NRK-programmet Etter Dagsrevyen hadde i den anledning et innslag der Albrecht Roser opptr\xc3\xa5dte og ble intervjuet av programleder Jon Skolmen. En av Rosers andre dukker ble kalt Bestemor og var en tilsynelatende s\xc3\xb8t og sjarmerende gammel dame som ga til kjenne sitt syn p\xc3\xa5 samfunnsordningen og livets absurditeter med en til dels ganske r\xc3\xa5 og bitende humor._NEWLINE_Roser hadde stor suksess med sine opptredener ogs\xc3\xa5 utenfor Tyskland. Han gjennomf\xc3\xb8rte 7 turneer i Asia og Australia, og hele 17 turneer i Nord- og S\xc3\xb8r-Amerika. En rekke av turneene hans ble organisert med st\xc3\xb8tte fra det statlige tyske kulturinstituttet.\n_START_SECTION_\nPedagogisk virke\n_START_PARAGRAPH_\nI 1977 ble Roser invitert til \xc3\xa5 v\xc3\xa6re gjesteartist ved University of Connecticut i USA, n\xc3\xa6rmere bestemt ved universitetets Dukketeaterfakultet (Department of Puppetry). I 1983 etablerte Roser og Werner Knoedgen et nytt studium kalt Studiengang Figurentheater, som var en dukketeaterskole ved Staatliche Hochschule f\xc3\xbcr Musik und Darstellende Kunst Stuttgart. Han var selv skolens rektor og underviste ved skolen._NEWLINE_Roser var ogs\xc3\xa5 med p\xc3\xa5 \xc3\xa5 etablere FITZ! Centrum f\xc3\xbcr Figurentheater i Stuttgart. I 2001 etablerte han Internationale Institut f\xc3\xbcr Marionetten \xe2\x80\x93 Bau und Spiel \xe2\x80\x93 Albrecht Roser (International Institute for String Puppetry \xe2\x80\x93 Construction and Performance \xe2\x80\x93 Albrecht Roser)._NEWLINE_Roser var leder for interesseorganisasjonen Verband Deutscher Puppentheater e.V. (VDP) fra 1968 til 1978, og var president for  UNIMA Center Tyskland fra 1979 til 1982._NEWLINE_Roser var en viktig inspirator og l\xc3\xa6remester blant annet for Frank Soehnle, Alice Therese Gottschalk og Raphael M\xc3\xbcrle, som alle utviklet seg til \xc3\xa5 bli betydelige figurteaterkunstnere med stor internasjonal suksess.'